A sedis agns si inamorisi ogni doi, e cuant che dut al finìs, ti somee che il cûr ti scjampi vie, sdrumant lis cuestis.
Dopo i vincj dut ti pâr un zûc, e tu ti sintis plen di cûrs, tant di tirâju di ca e di là.
Passâts i trente la vuere e je finide, e la pâs e je polvar su lis robis di ogni dì.
Ce che propit non tu pensaressis mai al è che ti sucedi il contrari: vê cuarante agns e inamorâsi tant di crodi di podê sopuartâ dut.
– O pierdarès ogni sens par stâti dongje – i veve dit Luciano, gjavant i voi de strade e pontantju in chei di Claudie.
Jê i veve ridût, tenare. Cuete ancje plui di lui.
Tresinte metris plui indevant, framieç lamarin e ramaçs, lu veve lassât di bessôl.
Il prin al fo il gust.
Ogni mangjâ i si ingropave intal cuel come bombâs strafont e al scugnive gloti par podê campâ.
Pocjis setemanis daûr al pierdè l’odorât, ma al fo cussì facil usâsi che par dîs no si inacuarzè di nuie.
Al è il colp cjapât cul incident, i diseve l’otorinolaringoiatri, ma nol veve nissune cure di dâi.
Cuant che e tocjà a la uldide, Luciano al veve a pene tornât a començâ a vivi.
Al jere tornât a vore, in ostarie, al cine. I tocjà di pierdi mês par imparâ a lei i lavris, e al vaì di rabie parsore ducj i siei discs, aromai fats di cjançons cence nissune vôs.
Une matine, fasintsi la barbe, al veve viodût une sorte di vier ros che i vignive jù dal cuel fin tal pet. Al capì subit ce che al jere sucedût e i vignî voie di copâsi.
Cuant che al deventà vuarp, al provà pardabon.
Nol jere passât nancje un an.
E je une infezion tal cerviel, i disevin i miedis, neurons che a muerin.
Lui nol veve nancje rispuindût.
Al veve capît, e i jere scjampât di ridi.
Al imparà a movisi framieç dal so jessi vuarp, viodint lis robis cu la lint dai ricuarts.
No si maraveà la dì cuant che si sveà cence un braç.
– Volarà dî che ti puartarai simpri cun mê – i veve dit Claudie in chel dì dal incident – vessio di vignî a cjoliti un tocut a la volte.
di Raffaele Serafini
Conte n. 14
Contis dal Ostîr
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn